CELEX: 32010D0331
Language: sk
Date: 2010-06-14 00:00:00
Title: 2010/331/: Rozhodnutie Komisie zo 14. júna 2010 , ktorým sa povoľuje uvedenie nátrium-feredetátu ako novej zložky potravín na trh v súlade s nariadením Európskeho parlamentu a Rady (ES) č. 258/97 [oznámené pod číslom K(2010) 3729]

15.6.2010   
            
            
               SK
            
            
               Úradný vestník Európskej únie
            
            
               L 149/16
            
         ROZHODNUTIE KOMISIE
   zo 14. júna 2010,
   ktorým sa povoľuje uvedenie nátrium-feredetátu ako novej zložky potravín na trh v súlade s nariadením Európskeho parlamentu a Rady (ES) č. 258/97
   [oznámené pod číslom K(2010) 3729]
   (Iba nemecké znenie je autentické)
   (2010/331/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               Spoločnosť Akzo Nobel Chemicals GmbH požiadala 4. septembra 2006 príslušné orgány Spojeného kráľovstva o uvedenie nátrium-feredetátu ako novej zložky potravín na trh.
            
         
               (2)
            
            
               Príslušný orgán Veľkej Británie na posudzovanie potravín vydal 11. septembra 2006 úvodnú hodnotiacu správu. V uvedenej správe dospel k záveru, že je potrebné ďalšie posúdenie.
            
         
               (3)
            
            
               Komisia o tejto žiadosti informovala všetky členské štáty 27. novembra 2006. Dňa 22. decembra 2006 bol EFSA požiadaný vykonať posúdenie.
            
         
               (4)
            
            
               Vedecká skupina pre prídavné látky v potravinách a zdroje živín pridávané do potravín (ANS) prijala 26. novembra 2009 na žiadosť Komisie stanovisko o bezpečnosti nátrium-feredetátu. Vo svojom stanovisku EFSA skonštatoval, že EDTA nepredstavuje bezpečnostné riziko, pokiaľ jej denný príjem neprevýši 1,9 mg na kg telesnej hmotnosti.
            
         
               (5)
            
            
               Nariadením Komisie (ES) č. 953/2009 z 13. októbra 2009 o látkach, ktoré sa na osobitné výživové účely môžu pridávať do potravín na špeciálne výživové použitie (2), smernicou Európskeho parlamentu a Rady 2002/46/ES z 10. júna 2002 o aproximácii právnych predpisov členských štátov týkajúcich sa potravinových doplnkov (3) a/alebo nariadením Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (4) sa stanovujú osobitné ustanovenia týkajúce sa používania vitamínov, minerálov a iných látok v potravinách. Používanie nátrium-feredetátu by malo byť povolené bez toho, aby boli dotknuté požiadavky týchto právnych predpisov. Limity stanovené v prílohe II tohto rozhodnutia sa vzťahujú výlučne na EDTA ako takú a nedotýkajú sa žiadneho limitu na pridávanie železa do potravín. Na základe vedeckého posúdenia sa zistilo, že nátrium-feredetát spĺňa kritériá stanovené v článku 3 ods. 1 nariadenia (ES) č. 258/97.
            
         
               (6)
            
            
               S cieľom zabezpečiť, aby deti nepresiahli prijateľný denný príjem (Acceptable Daily Intake — ADI) EDTA, sa zdá vhodné stanoviť limity pre pridávanie EDTA do potravín.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Nátrium-feredetát sa ako zdroj železa uvedený v prílohe I môže uviesť na trh v Únii ako nová zložka potravín, ktorá sa má používať v potravinách bez toho, aby boli dotknuté osobitné ustanovenia nariadenia (ES) č. 953/2009, smernice 2002/46/ES a/alebo nariadenia (ES) č. 1925/2006.
   Maximálne množstvo nátrium-feredetátu (vyjadreného ako anhydrická EDTA), ktoré sa môže použiť v potravinách, je stanovené v prílohe II.
   Článok 2
   Názov novej potravinovej zložky na označení potraviny s jej obsahom povolený týmto rozhodnutím je „nátrium-feredetát“.
   Článok 3
   Toto rozhodnutie je určené spoločnosti Akzo Nobel Chemicals GmbH, Kreuzauer Strasse 46, 52355 Düren, Nemecko.
   
      V Bruseli 14. júna 2010
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 43, 14.2.1997, s. 1.
   
      (2)  Ú. v. EÚ L 269, 14.10.2009, s. 9.
   
      (3)  Ú. v. ES L 183, 12.7.2002, s. 51.
   
      (4)  Ú. v. EÚ L 404, 30.12.2006, s. 26.
   
      PRÍLOHA I
      
         Špecifikácie nátrium-feredetátu
      
      OPIS:
      Nátrium-feredetát (kyselina etyléndiamíntetraoctová) je sypký, žltý až hnedý prášok bez zápachu, s chemickou čistotou viac ako 99 % (h/h). Je voľne rozpustný vo vode.
      
                  CAS č.
               
               
                  :
               
               
                  18154-32-0 (anhydrická: CAS 15708-41-5)
               
            
                  Chemický vzorec
               
               
                  :
               
               
                  C10H12FeN2NaO8 * 3H2O
               
            
                  Štruktúrny vzorec
               
               
                  :
               
               
                  
                     
               
            
                  Chemické špecifikácie nátrium-feredetátu bez toho, aby boli dotknuté usmernenia nariadenia (ES) č. 953/2009, smernice 2002/46/ES a/alebo nariadenia (ES) č. 1925/2006
               
            
                  pH 1 % roztoku
               
               
                  3,5 až 5,5
               
            
                  železo
               
               
                  12,5 % až 13,5 %
               
            
                  sodík
               
               
                  5,5 %
               
            
                  voda
               
               
                  12,8 %
               
            
                  organické látky (CHNO)
               
               
                  68,4 %
               
            
                  EDTA
               
               
                  65,5 % až 70,5 %
               
            
                  vo vode nerozpustné látky
               
               
                  najviac 0,1 %
               
            
                  kyselina nitrilotrioctová
               
               
                  najviac 0,1 %
               
            
   
      PRÍLOHA II
      
         Maximálne množstvá nátrium-feredetátu (vyjadreného ako anhydrická EDTA)
      
      
                  Potravinové doplnky (v súlade so smernicou 2002/46/ES)
               
               
                  deti: 18 mg – dávka na deň podľa odporúčania výrobcu
               
            
                  dospelí: 75 mg – dávka na deň podľa odporúčania výrobcu
               
            
                  Dietetické potraviny [v súlade s nariadením (ES) č. 953/2009]
               
               
                  12 mg EDTA na 100 g konečnej potraviny
               
            
                  Obohatené potraviny [v súlade s nariadením (ES) č. 1925/2006]
               
               
                  12 mg EDTA na 100 g konečnej potraviny